Pilaar van NGV val in die hofArgieffoto (Foto: StockSnap, Pixabay) Solidariteit het daarin geslaag om een van die grootste pilare van die voorgestelde Nasionale Gesondheidsversekering (NGV) te laat val. Dit volg nadat die Pretoriase hooggeregshof artikels 36 tot 40 van die Nasionale Gesondheidswet met kostes ongrondwetlik verklaar het. Volgens Solidariteit was die doel van die staat met hierdie artikels duidelik om die weg te baan vir die NGV en om te vergoed vir die bankrotskap van die staatskas. “Die regering wil beweeg na ’n stelsel waarin gesondheidsorg genasionaliseer word en gesondheidsorgpraktisyns knegte van die staat word, sodat die staat die lewering van alle gesondheidsorg sentraal beheer,” sê dr Dirk Hermann, bestuurshoof van Solidariteit. “Hierdie oorwinning stuit daardie rampspoedige planne net daar waar hulle staan.” Artikels 36 en 40 het bepaal dat gesondheidspraktisyns ŉ sertifikaat van behoefte vanaf die departement van gesondheid moet ontvang alvorens hulle ŉ praktyk in ŉ spesifieke area mag vestig. Solidariteit het in hul aansoek aangevoer dat die vereiste van hierdie sertifikate onregmatig inbreuk maak op gesondheidspraktisyns se reg om hul beroep te beoefen. Indien hierdie artikels in werking getree het, sê Solidariteit, sou dit as’t ware neerkom op die onteiening van gesondheidspersoneel se ondernemings en eiendom, ten koste van die praktisyns en diegene wat tans van hul dienste gebruik maak. “In wese sou hierdie artikels die regering bemagtig om mediese praktyke bykans geheel en al te kaap en na sy goeddunke – eerder as dié van dokters – te bestuur. Ons kan nie bloot hoop dat die regering maar net altyd sy wye diskresie verantwoordelik sal toepas nie. Die regering behoort hoegenaamd nie sulke magte te hê nie,” verduidelik Hermann. Solidariteit voer aan dat besluite oor gesondheidsorg eerder deur gesondheidspraktisyns geneem moet word en dat meer inmenging van die regering uiteindelik almal benadeel. “Die mediese bedryf in Suid-Afrika het nie nóg meer burokrasie vanaf die staat nodig nie. Ons moet juis ons gesondheidspraktisyns bemagtig en bemoedig,” voeg Hermann by. “Hierdie tipe wetgewing lei tot swakker sorg, ŉ sieker land en ŉ verontwaardiging onder mediese personeel wie se regte hierdeur vertrap sou word. Ons is verheug oor hierdie uitspraak wat ŉ reuseoorwinning vir gesondheidspraktisyns en gesondheidsorg in Suid-Afrika is.”